《送罗年能赴兴国》
宋代·杜范

句金与君别，忽忽二十年。
君滋厉素节，我已羞华颠。
转物有玄厉，扫翳还青天。
群耳共耸听，明诏方改元。
笃意召诸老，高爵升从贤。
执麾不可挽，问君胡为然。
一气才作新，万卉皆争妍。
雪霜谁谓无，松柏良自坚。
操主不厌危，知厉常虑先。
承流惠疲氓，调俗畅新弦。
送日徒京尘，班春胜著鞭。
雇我足尚絷，羡君翮方翩。
数里已云隔，千里其可前。
有怀空感恻，何时解拘挛。
卓哉漫塘翁，邈在云山边。
烦君招衡门，为我致问言。
万牛应莫回，世事如风烟。

作者简介：（1182—1245）宋台州黄岩人，字成之，号立斋。宁宗嘉定元年进士。累迁殿中侍御史，极言台谏失职之弊。理宗嘉熙二年知宁国府，发粟赈饥，镇压两淮饥民反抗。还朝，累拜吏部侍郎兼中书舍人，数上疏抨击朝政积弊。淳祐四年，擢同知枢密院事，次年拜右丞相，上书言五事，继又上十二事，条陈当朝利病，提出为政主张。卒谥清献。有《清献集》。